T.AVA02 - “Pure a te tama”
Mai te hōhonura’a o tō'u 'ā’au
E pi’i au i te ra’i
‘ia fa’ari’i mai te atua 
I tā'u pure.

I ni'a ho’i i tō mou'a
Tē tūtonu nei au i te ‘iriātai 
Māta’ita’i noa vau i te repo fenua
O tei fari’i i i muta’a ra 
Te mau tāpa’o o te orara’a pū

I ni’a ho’i i teie ‘ōfa’i tihi
Tē ti’a nei tō’u tino
Hiti mai te mahana i muri i tō aro 
Hi’o atu ra vau i raro i te repo
‘aore tino, ‘aore iho, 

Hi’o atu ra vau i te ra’i teitei 

Mai te hōhonura’a o tō'u manava
Tē ani haeha’a atu nei au i te fenua 
‘ia fa'ari'i mai i tā'u pure.

Tē mo’e nei au i roto i te moe 
Hiti mahuta mai ra
I roto i tō’u ferurira’a
Te mau tāpa’o o te tau mo’e
‘ua tāpunihia  
‘ua tāpo’ihia 
‘e te ata rumaruma o tō’u orara’a
Noa atu te rehu fenua 
Mai roto mai i tō’u vārua
Tē ha’amana'o nei au
‘ara’ara tō’u mata, ‘ōtu’itu’i tō’u māfatu
Tei 'ō nei au, i roto i te vai mā
Mai Ta'aroa tei ta’aminonino i roto i tōna pa’a
Ma tē 'imi i te ‘ē'a, ma te ‘ore e ‘ite i te ara 
E ‘au, e hurihuri au i roto i te vai teatea
‘Aore fā, ‘aore ‘āvei’a, ‘aore tāpaera'a.

Mai te hōhonura’a o tō'u ‘ā’au
Tāvevovevo noa atu ra,
A tahi ta’i ē, 
E reo, e parau
E  reo marū, e reo tāmāhanahana 
Tei puta i roto i tō’u māfatu, ‘ia hī te toto
‘Ia ‘ori’ori tō’u tino
Mai te pū fetī'a e ‘ori nei i roto i te pō pōuri
E ‘ūmere teie tei fa’a’ūtē nei i tō’u vārua 
‘ia tū mai, ‘ia ara mai, ia hotu mai 

Mai te hōhonura’a o tō'u 'ā’au
Tē fa’ateni nei au i te ao nei 
‘ia vai noa teie reo i roto iā ‘u 
E reo teie nō tō’u here mure ‘ore.

Mai te hōhonura’a o tō'u 'ā’au, 
Na tāna pehe i tāmaru mai iā’u.
Mai te hōhonura’a o tōna 'ā’au 
Na tāna ‘upu i pāruru mai iā'u.
Nō tōna mamae
I roto i  tōna 'ōpū, ‘ua iti tō’u aho.
‘ia tu’uhia mai tōna ‘euhe, 
Mai te hōhonura’a o tōna ’ā’au i ‘iriti mai au. 

I mua i te atua, nō tōna hepohepo rahi 
‘ua fa’ahiti mai tōna parau hope’a
E pure no tōna tama
‘E ‘ore ‘oia e pohe 

Nō tōna aroha i tōna tama 
‘Ua fari’i te atua i te hia’āi metua  

I roto i te rima o te Fatu  
‘ua fa’aorahia vau
‘ua fa’aru’e ra te here i hōro'a mai i tōna ora no tōna tama
‘ua tanuhia tō’u pū fenua i roto i te vāhi faufa’a ‘ore. 

I taua taime ra i ha’amata ai tō'u ora i roto i teie nei ao.
Mai ia Ta'aroa i fa'ata'a i te ra'i 'e te fenua,
‘ua ‘iritihia mai au mai tō'u ‘apu, ‘ua reva atu ai tō’u metua 

Mai te hōhonura’a o tō'u 'ā’au
Tē ta'i nei au i te ra’i ‘ia fa’aho’i-hia-mai te pū o tō’u ora
‘ia ho’i mai tō’u māmā. 

‘aore e a’a, ‘aore e papa  
Tē heva nei au 
Tē ha’amana'o nei au
‘ua ‘ī tō’u tau tama i te ‘aro
‘ua mo’e te ti’aturi
‘aore fa’ahou e iho 
Na te ora i fa’ahapa mai iā ‘u 
Na roto i te vāhi mo’emo’e
Patuhia i te papa’i ‘ōfa’i
Vai noa ra vau i roto i te muhu ‘ore 
Vai noa ra vau i roto i te iho ‘ore 
E pure au i te mau mahana ato’a
‘ia ho'i mai tō’u metua.

I te mau po’ipo’i ‘e te mau pō ato’a
Vai noa taua ‘ē’a tere, 
Vai noa taua orara’a 
Vai noa tō’u māuiui. 
Tē ha’amana'o nei au
I roto i tō'u moemoeā 
‘ia ara mai tō'u mata, ‘e ‘ite au iāna
I raro nei i te ro'i
Tōna rima i ni'a i tō'u rae
Tē 'ata'ata nei ‘oia
 Ma te nā’ō ra’a e :
« Tei 'ō nei au, a tā'oto mai !
'eiaha ‘oe e mata’u, e ha’apa’o atu vau ia ‘oe »
Tā'oto marie atu ra vau
Ma tē ti’aturi e 
Tei piha’i iho ‘oia iā‘u ia ara mai au.

‘aita ra,
He’e te tau e, rahi roa te ‘oto

Nānā maite au i tōna 'ata'ata i ni’a i tōna hoho’a
Hi’o ato’a ra vau i tōna mata ‘ia reva atu vau
Tae mai tā māua ‘āparaura’a i tō’u ho’ira’a mai 
E fa'aro'o mai 'oia i tā’u mau ‘ā’amu, ma te hau 
Ia ‘oa’oa vau, ‘ia ta’i au 
I taua mau taime ani atu ra vau iāna
‘ia poihere mai, ‘ia tauahi mai iā‘u 
‘ia vai noa ra vau i mua i te ‘aro o te orara’a 
Tē ha’amana’o nei au 
I tō’u arara’a i taua mahana ra,
Māta’ita’i atu ra vau iāna  
E fa’atae atu vau 
‘ia reva atu na te ara nō tē ‘imi iāna

Tōna hoho’a i roto i tō’u ‘ā’au
Hō’ē tao’a i roto i tō’u rima
‘ua fa’aru’ehia te fenua 
Mai tō'u mau tupuna, i tere na ni'a i te ‘are o te moana
Na ni'a i tō'u va'a, ua fano ā vau
Pā’imi atu ra vau i tō’u ‘āvei’a.

Nō tō’u hia’ai i tōna rima ‘aupuru, 
i tōna tino ‘atu’atu 
‘ua ro’ohia i te ‘ati
'Ei‘aito ‘ōtahi 

Mai te hōhonura’a o tō'u 'ā’au,
‘ua tere au i te ao ato’a nei 
Turuhia mai ‘e tō’u mau tupuna 
‘ia fa’ari’i au i tōna revara’a .

Fano atu ra tō va’a 
Nā ni’a i te moana uriuri 
I tera ‘e tera fenua 
‘ia ‘ore tō’u mihira’a
‘e te 'oto i fā mai.
Tē ha’amana’o nei au...
I tō’u ferurira’a i tahatai
He’e te tau 
‘ua ‘ite pāpū 
I te vāhi i reira ‘oia  
Oia ho’i tō’u fenua tupuna
I reira I tanuhia tō'u pū fenua.

Tūtonu nei au i te ‘īriātai
E fano atu ra vau 
I tō’u fenua, i tō’u ‘āi’a
Mā te mata’u ‘ore , aore ā i mihi 
‘aita ra vau i ‘ite
Tei reira iho ā 'oia, i piha’i iho iā‘u 
I te mau taime ato’a.
Tē ha’amana’o nei au...
Tē tū nei au i ni’a i tō ‘u ‘āvae e
I ni'a i teie fenua i fānauhia e au
Tē ti’a nei tō’u tino i teie vāhi, 


I te vāhi i tanuhia tō'u pū fenua
I tō mahana i fānauhia ai 
'ite atu ra vau iāna, i mua iā‘u
Toro tō a’a i raro i te fenua, ‘ūa’a te tiare i ni’a i te ‘āma’a ti’a
'aita 'oia e reva fa’ahou
‘ite noa ai 'ōna i tōna hua’ai

Mai te hōhonura’a o tō'u 'ā’au
E ‘ārue au i te ra'i, e fa'ateniteni au i tō’u ‘āi’a
Nō tō’u ti’aturi iāna e,
I teie nei, i ni'a i teie mou'a
E reva atu vau, e haere atu vau 
I tō’u māmā here, tō’u marama nui e.

